Τρία σενάρια που θα μπορούσαν να οδηγήσουν στη διάλυση της ευρωζώνης αλλά και τρία σενάρια διάσωσης του ευρώ ενάντια στο κύμα λαϊκισμού σε πολλές χώρες της Ευρώπης παρουσιάζει το πρακτορείο Bloomberg. Πρωταγωνίστρια όπως ίσως ήταν αναμενόμενο, είναι η Ελλάδα, καθώς το πρακτορείο δίνει 50% πιθανότητες να αποχωρήσει η Ελλάδα από την ευρωζώνη.

Τρία σενάρια για τη διάσπαση της Ευρωζώνης

1) Γαλλία – Η Λεπέν αναδεικνύεται νικήτρια των εκλογών

Η Μαρίν Λεπέν κερδίζει τις προεδρικές εκλογές προκηρύσσει δημοψήφισμα για επιστροφή στο γαλλικό νόμισμα. Χωρίς την παραμονή της Γαλλίας στην Ευρωπαϊκή Νομισματική Ενωση η τελευταία είναι αμφίβολο πως θα επιβιώσει. Πιθανότητες: 15%.

2) Κερδίζει έδαφος ο ευρωσκεπτικισμός στην Ιταλία

Η Ε.Ε. απορρίπτει την κρατική διάσωση τραπεζών, ακολουθεί αναταραχή, bank run, περιορισμοί στην κίνηση κεφαλαίων, παραίτηση κυβέρνησης και εκλογή νέας υπό τον Μπέπε Γκρίλο που οδηγεί τη χώρα σε έξοδο από το ευρώ. Πιθανότητες: 30%

3) Η Ελλάδα δεν μπορεί να αντέξει περισσότερο

Οι δανειστές απαιτούν και άλλα μέτρα, ο Αλέξης Τσίπρας προκηρύσσει πρόωρες εκλογές με υπόσχεση το τέλος της λιτότητας. Κερδίζει τις εκλογές και δεν διστάζει στη συνέχεια. Η Ελλάδα χρεοκοπεί μη αποπληρώνοντας την ΕΚΤ και η ΕΚΤ τραβάει τις τράπεζες από την πρίζα. Η Ελλάδα βγαίνει από το ευρώ. Πιθανότητες: 50%

Τρία σενάρια για τη διάσωση της Ευρωζώνης

Μια παγκόσμια κρίση ενώνει την Ευρώπη

1) Ξεσπάει εμπορικός πόλεμος με ΗΠΑ ενώ ο Πούτιν αρχίζει να δοκιμάζει στα σοβαρά την ανοχή του ΝΑΤΟ στην Ανατολική Ευρώπη. Η Γερμανία αποφασίζει να τα δώσει όλα για όλα και αποδέχεται την μετατροπή της Ευρωζώνης σε δημοσιονομική ένωση και κάποιας μορφής ευρωομόλογα ή άλλες μόνιμες μεταφορές πόρων σε αντάλλαγμα για γερμανική πειθαρχία. Η Ευρώπη ενώνεται και το ευρώ σώζεται. Πιθανότητες: 10%

Επικράτηση Σουλτς στις εκλογές

2) Ο Σούλτς κερδίζει τις εκλογές και ακολουθεί πιο λογική οικονομική πολιτική από την Μέρκελ. Δέχεται να χαμηλώσουν οι δημοσιονομοκοί στόχοι της Ελλάδας και η χώρα βγαίνει από το Μνημόνιο το 2018. Ο Σουλτς δέχεται ευρωομόλογα και τα εγκρίνουν και οι υπόλοιποι ηγέτες. Ακολουθεί ελαφρώς επεκτατική δημοσιονομική πολιτική στη Γερμανία, ανεβαίνει η ζήτηση και μειώνεται το εμπορικό πλεόνασμα με ΗΠΑ, βελτιώνοντας σχέσεις με Τραμπ. Η Γερμανία δέχεται κάποια περιορισμένης μορφής μεταφορά πόρων σε ελλειμματικές χώρες, υπό συγκεκριμένες προϋποθέσεις. Το ευρώ σώζεται. Πιθανότητες 25%.

Η Ευρωζώνη καταφέρνει να επιβιώσει

3) Η Λεπέν χάνει, η Ελλάδα δεν χρεοκοπεί, οι ιταλικές τράπεζες συνεχίζουν, η Μέρκελ κερδίζει τις εκλογές. Η Γερμανίδα Καγκελάριος και οι υπόλοιποι ηγέτες συμφωνούν στη δημιουργία υπουργείου Οικονομικών της Ευρωζώνης σε κάποια χρόνια. Στην Ελλάδα έχουμε κρίση κάθε χρόνο αλλά η κατάσταση σώζεται κάθε φορά στο παρά πέντε και σταδιακά η ελληνική οικονομία βελτιώνεται. Ολοκληρώνεται η τραπεζική ένωση με την εισαγωγή ενός συστήματος εγγύησης καταθέσεων. Φτάνουμε στο 2020 και η ευρωζώνη είναι ακόμη ακέραιη. Πιθανότητες 75%.